52 – Η χρήση ταχυδρομικών και τραπεζικών υπηρεσιών

Σκοποί: - Ενημέρωση των προσφύγων για τις ταχυδρομικές και τραπεζικές υπηρεσίες.
- Να μπορέσουν οι πρόσφυγες να χρησιμοποιούν τις ταχυδρομικές και τραπεζικές υπηρεσίες.

Επικοινωνιακές καταστάσεις

* Κατανοούν τις πινακίδες/τα σύμβολα που σχετίζονται με ταχυδρομικές και τραπεζικές υπηρεσίες.
* Κατανοούν απλές πληροφορίες που σχετίζονται με ταχυδρομικές και τραπεζικές υπηρεσίες.
* Χρησιμοποιούν αυτόματο μηχάνημα ανάληψης μετρητών (ATM).

Υλικό

* Εικόνες χώρων και πινακίδων που σχετίζονται με ταχυδρομικές και τραπεζικές υπηρεσίες.
* Κάποιο φυλλάδιο ή ενημερωτικό έντυπο τράπεζας ή ταχυδρομείου.

Γλωσσικές δραστηριότητες

Δραστηριότητα 1

Χρησιμοποιήστε τις εικόνες για:

* Να παρακινήσετε τους πρόσφυγες να διατυπώσουν βασικές πληροφορίες και λεξιλόγιο που αφορά στις ταχυδρομικές και τραπεζικές υπηρεσίες, ρωτώντας τους π.χ. *Πού πρέπει να πάμε για να στείλουμε ένα γράμμα σε μια άλλη χώρα; Και πού μπορούμε να κάνουμε συνάλλαγμα;*
* Να δώσετε στους πρόσφυγες την ευκαιρία να μιλήσουν για αντίστοιχες υπηρεσίες στη χώρα τους.

Δραστηριότητα 2

Χρησιμοποιήστε τις εικόνες για να εξηγήσετε σχετικές πινακίδες. Οι πρόσφυγες μπορούν:

* Να γράψουν τις βασικές λέξεις και εκφράσεις σε καρτέλες ή να διαβάσουν/εντοπίσουν τις ίδιες πινακίδες σε άλλες φωτογραφίες (π.χ. στη φωτογραφία ενός δρόμου όπου φαίνονται οι ίδιες πινακίδες).
* Ελέγξτε το βαθμό κατανόησης των προσφύγων, ζητώντας τους να αντιστοιχίσουν τις λέξεις με τις εικόνες και τις πινακίδες.

Δραστηριότητα 3

Δώστε τους ένα εικονογραφημένο φυλλάδιο με πληροφορίες για την τοποθεσία και το ωράριο λειτουργίας του πλησιέστερου ταχυδρομείου/τράπεζας.

* Ελέγξτε το βαθμό κατανόησης των προσφύγων, κάνοντάς τους ερωτήσεις, όπως: *Πού βρίσκεται η τράπεζα; Είναι ανοιχτή το Σάββατο; Ποιο είναι το ωράριο λειτουργίας του ταχυδρομείου; Τι ώρα κλείνει η τράπεζα;* Οι πρόσφυγες μπορούν να εξασκηθούν στις ώρες της ημέρας και στις ημέρες της εβδομάδας (π.χ. *Η τράπεζα είναι ανοιχτή από τις 9.00 έως τις 4.30, Δευτέρα έως Παρασκευή).*
* Έπειτα, ζητήστε τους να χωριστούν σε ζευγάρια και να ανταλλάξουν πληροφορίες σχετικά με το ενημερωτικό φυλλάδιο.
* Ζητήστε από τους πρόσφυγες να μοιραστούν τις πληροφορίες τους με την ομάδα.

Δραστηριότητα 4

Ζητήστε από τους πρόσφυγες να φανταστούν ότι βρίσκονται έξω από μία τράπεζα - ή καλύτερα οργανώστε μαζί με τα μέλη της ομάδας σας μία επίσκεψη σε ένα ταχυδρομικό ή τραπεζικό κατάστημα ή σε ένα γραφείο που ασχολείται με διεθνείς μεταφορές χρημάτων. Εάν αυτό δεν είναι εφικτό:

* Δείξτε τους φωτογραφίες μηχανημάτων αυτόματης ανάληψης και ρωτήστε τους: *Πώς χρησιμοποιούμε το μηχάνημα αυτόματης ανάληψης ή ATM;*
* Εάν έχετε τη δυνατότητα, δείξτε τους φωτογραφίες με οθόνες ΑΤΜ που εξηγούν τη διαδικασία της χρήσης χρεωστικής/πιστωτικής κάρτας για ανάληψη μετρητών. Ζητήστε από τους πρόσφυγες να εξηγήσουν τη διαδικασία με απλά λόγια, π.χ.:
1. *Αρχικά εισάγετε την κάρτα σας.*
2. *Έπειτα επιλέγετε από το μενού την ενέργεια που θέλετε να κάνετε, δηλαδή ανάληψη μετρητών, αγορά χρόνου ομιλίας για το κινητό σας κ.λπ.*
3. *Στη συνέχεια, πληκτρολογείτε τον κωδικό σας και επιλέγετε το χρηματικό ποσό που θέλετε να σηκώσετε, κ.λπ.*
4. *Πρέπει να πάρετε πίσω την κάρτα σας, πριν να πάρετε τα χρήματα από το μηχάνημα κ.λπ.*

Δραστηριότητα 5

Οι πρόσφυγες εξασκούν το λεξιλόγιο που πιθανότατα θα χρειαστούν σε μια επίσκεψή τους στο ταχυδρομείο:

A. *Πώς μπορώ να σας βοηθήσω;*

B. *Παρακαλώ, θέλω να στείλω αυτό το γράμμα στο Ιράκ.*

A. *Αφήστε το πάνω στη ζυγαριά - κοστίζει 3 ευρώ και 50 λεπτά.*

B. *Εντάξει. Ορίστε. Πού είναι το ταχυδρομικό κουτί;*

A. *Ρίξτε το φάκελο στο κουτί με την ετικέτα ‘Εξωτερικό’.*

B. *Εντάξει. Ευχαριστώ. Αντίο σας.*

Δραστηριότητα 6

Οι πρόσφυγες εξασκούν το λεξιλόγιο που πιθανότατα θα χρησιμοποιήσουν αν χρειαστεί να στείλουν χρήματα στο εξωτερικό μέσω διεθνούς μεταφοράς χρημάτων

A. *Γεια σας. Θα ήθελα να στείλω χρήματα στ\*\*\*\*\*\* (+τοπωνύμιο)*

B. *Μάλιστα. Πρώτα πρέπει να συμπληρώσετε αυτό το έντυπο.*

A. *Σε πόσο διάστημα θα ολοκληρωθεί η μεταφορά του ποσού στ\*\*\*\*\*\* (+τοπωνύμιο);*

B. *Συνήθως γίνεται άμεσα.*

A. *Πώς πρέπει να καταβάλω το ποσό;*

B. *Με μετρητά ή με χρεωστική κάρτα τράπεζας.*

A. *Πώς θα πάρει τα χρήματα ο φίλος μου;*

B. *Θα δώσετε στο φίλο σας αυτόν τον αριθμό τραπεζικής εντολής και με αυτόν ο φίλος σας θα μπορεί να πάρει τα χρήματα από οποιοδήποτε κατάστημά μας.*

A. *Πολύ ωραία. Σας ευχαριστώ.*

Ιδέες που μπορείτε να εφαρμόσετε για πρόσφυγες με χαμηλό επίπεδο αλφαβητισμού

* Ζητήστε από τους πρόσφυγες με χαμηλό επίπεδο αλφαβητισμού να αντιγράψουν σε καρτέλες ορισμένες από τις λέξεις που χρησιμοποίησαν στις παραπάνω δραστηριότητες.
* Ζητήστε τους να επιλέξουν κάποιες εύκολες λέξεις από το φυλλάδιο ή από τις εικόνες με τις πινακίδες για να τις αντιγράψουν.
* Ζητήστε τους να διαβάσουν πινακίδες και ανακοινώσεις που βλέπουν σε ταχυδρομεία και τράπεζες.

Ενδεικτικό υλικό

Εικόνες από χώρους και πινακίδες που σχετίζονται με ταχυδρομικές και τραπεζικές υπηρεσίες.

|  |  |
| --- | --- |
|  |  |
|  |  |
|  |  |